ኢህአዴግ ሙስናን ለመዋጋት ከቻይናው ገዢ ፓርቲ ልምድ እየወሰደ ነው-አቶ ሺፈራው ሽጉጤ
የኢትዮጵያ ህዝቦች አብዮታዊ ዴሞክራሲያዊ ግንባር ራሱን ለማጠናከርና ሙስናን ለመዋጋት ከቻይናው ኮምዩኒስት ፓርቲ ለምድ እየወሰደ መሆኑን ገለፀ።የኢህአዴግ  ጽሕፈት ቤት ኃላፊ አቶ ሽፈራው ሽጉጤ የቻይና ኮምዩኒስት ፓርቲ ዓለምአቀፍ ዲፓርትመንት ምክትል ሚኒስትር ዡ ሊ ዮፒንግን  በጽህፈት ቤታቸው ተቀብለው አነጋግረዋል።አቶ ሽፈራው እንደገለፁት ኢህአዴግ ራሱን ለማጠናከርና ሙስናን ለመዋጋት   ከቻይና ኮምዩኒስት ፓርቲ ልምድ እየወሰደ ነው።የቻይና ኮምዩኒስት ፓርቲ ጠንካራ የውስጥ አደረጃጀት፣ የተጠያቂነትና ሙስናን የመታገል ልምድ እንዳለውም ገልፀዋል።ከሶስት ዓመታት በፊት  በፓርቲዎቹ መካከል በተደረገው ስምምነት መሰረት በርካታ የፓርቲው አመራር አባላት በየዓመቱ ከቻይና ልምድ ቀስመው እየመጡ መሆናቸውንም ተናግረዋል።በአሁኑ ወቅት የቻይናን የፓርቲ ውስጥ ስነ ምግባር፣ የአመራር ምልመላና መተካካት እንዲሁም የውሳኔ አሰጣጥና የተጠያቂነት ስርዓት ከፓርቲው  ነባራዊ ሁኔታ ጋር በሚሄድ መልኩ ተግባራዊ ለማድረግ እተሞከረ መሆኑንም ነው የተናገሩት።ከዚህ በተጨማሪ ፓርቲው  ሙስናን የሚዋጋበትን ስርዓትና በፀረ ድህነት ትግል የአማራር ሚና ልምዱን እንደሚወስዱም አብራርተዋል፡፡የቻይና ኮምዩኒስት ፓርቲ ዓለምአቀፍ ዲፓርትመንት ምክትል ሚኒስትር ዡ ሊ ዮፒንግ በበኩላቸው ፓርቲያቸው በፓርቲ አሰራሮችና በፀረ ሙስና ትግል ከኢህአዴግ ጋር የጀመረውን የልምድ ልውውጥ አጠናክሮ እንደሚቀጥል አረጋግጠዋል።የተደረጉ ስምምነቶች በጥሩ ሁኔታ ላይ መሆናቸውን እንደተገነዘቡ የተናገሩት  ምክትል ሚኒስትሯ ሁለቱም ፓርቲዎች ያካበቱትን ልምድ በመለዋወጥ ለሁለቱም ህዝቦች ተጠቃሚነት ይሰራሉ ብለዋል። ፓርቲያቸው የኢህአዴግ መካከለኛና ከፍተኛ አመራር አባላት በቻይና የልምድ ልውውጥ እንዲያደርጉ ማስቻሉን ጠቁመው ይሄም ተጠናክሮ እንደሚቀጥል ገልጸዋል።ሁለቱም ፓርቲዎች ግንኙነታቸውን የማጠናከር ከፍተኛ ፍላጎት እንዳላቸውም ነው የገለጹት፡፡ምክትል ሚንስትሯ እንደገለፁት ለኢህአዴግ አመራርና አባላት ከሚሰጠው ስልጠና በተጨማሪ ቻይና ለኢትዮጵያውያን  የምትሰጠው የትምህርት ዕድል ተጠናክሮ እንደሚቀጥል አረጋግጠዋል።በመጠናቀቅ ላይ ባለው ዓመት 100 ከክልልና ፌዴራል የተውጣጡ መካከለኛና ከፍተኛ አመራሮች ቻይናን እንደጎበኙ ገልጸው የኢህአዴግ አመራር አባላት የቻይናን  የከተማና ገጠር ልማት ተሞክሮዎች እንዲቀስሙ መጋበዛቸውንም ተናግረዋል።የፓርቲዎቹ አመራር አባላት ባካሄዱት ውይይት የሁለቱም አገራት የህዝብ ለህዝብ እና የመንግስት ለመንግስት ግንኙነት በሚጠናከርበት ሁኔታ ላይ መክረዋል። ከዚህ በተጨማሪ በአካባቢያዊ፣ አህጉራዊና ዓለም አቀፋዊ ጉዳዮች ተባብረው በሚሰሩበት ሁኔታ ላይም ተወያይተዋል።በአምስት ዓመት ውስጥ ለ50 የኢህአዴግ አመራር አባላት በቻይና ስልጠና ለመስጠት በተደረገው ስምምነት መሰረት በየዓመቱ አባላቱ ስልጠናውን እየወሰዱ መሆናቸው ታውቋል(ኢዜአ )፡፡